དེ་བཞིན་བོད་ནང་སེམས་འཚབ་སྐྱེ་གཞིའི་གནས་སྟངས་མུ་མཐུད་དེ་གནས་ཡོད་ཅེས་ནན་བརྗོད་བྱ་རྒྱུ་ཡིན།དེ་ཡང་གཞིས་བཞུགས་བོད་མི་རྣམས་ལ་གཞི་རྩའི་ཐོབ་ཐང་ཁག་ལོངས་སུ་སྤྱོད་དབང་མེད།ཆོས་དད་རང་དབང་དགོས་ཞེས་བརྗོད་མཁན་ལ་ཆབ་སྲིད་ཀྱི་ནག་ཉེས་བཙུགས་ཏེ་སྡུག་རྩུབ་ཆེ་བའི་ཉེས་པ་གཏོང་གི་ཡོད།ཐ་ན་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུ་པར་བདག་ཉར་བྱས་པ་ཙམ་ལ་བཙོན་འཇུག་གི་ཉེས་ཆད་གཏོང་གི་ཡོད།ཆོས་ཕྱོགས་ཀྱི་བསྟི་གནས་དགོན་པ་གྲྭ་ཚང་ཁག་ལ་གཞུང་གི་སྟངས་འཛིན་དམ་བསྒྲགས་ཅི་ཆེ་ཡོད་ཐོགབོད་མིའི་འདི་ཕྱིའི་སྐྱབས་གནས་ྋགོང་ས་ྋསྐྱབས་མགོན་ཆེན་པོ་མཆོག་ལ་སྐུར་འདེབས་མི་ཞུ་མཁན་གྲྭ་བཙུན་རྣམས་དགོན་པ་ནས་ཕྱིར་འབུད་གཏོང་གི་ཡོད།དེང་སྐབས་བོད་རང་སྐྱོང་ལྗོངས་ཀྱིས་གཙོས་བོད་མི་འདུ་སྡོད་ས་ཁུལ་ཀུན་ལ་དམ་བསྒྲགས་བྱེད་མུས་ཡིན་པའི་དངོས་ཡོད་གནས་སྟངས་འདིར་རྒྱལ་སྤྱིའི་ནང་ངོས་འཛིན་ཡོད་པའི་འགྲོ་བ་མིའི་ཐོབ་ཐང་ཚོགས་པ་ཁག་གིས་ཁུངས་སྐྱེལ་བྱས་ཡོད།རང་དབང་ཚོགས་པའི་༢༠༡༦ལོའི་སྙན་ཐོའི་ནང་འཛམ་གླིང་རྒྱལ་ཁབ་ཁོངས་ནས་བོད་ནི་རང་དབང་མེད་པའི་རྒྱལ་ཁབ་དང་ས་གནས་ཀྱི་གྲལ་མཐའ་ནས་བརྩིས་པའི་ཨང་གཉིས་པ་དེར་བཞག་ཡོད།འགྲོ་བ་མིའི་ཐོབ་ཐང་ལྟ་ཞིབ་ཚོགས་པའི་སྙན་ཐོའི་ནང་རྒྱ་ནག་གཞུང་གིས་བོད་ཀྱི་གྲོང་གསེབ་ཡོངས་རྫོགས་ལ་རྟོག་ཞིབ་ཟབ་ནན་བྱ་རྒྱུའི་ལས་རིམ་གཞི་རྒྱ་ཆེ་རུ་བཏང་ཡོད་སྐོར་གསལ་སྟོན་གནང་ཡོད།ཡང་ཡུ་རོབ་གྲོས་ཚོགས་ཀྱིས་༢༠༡༥ཟླ་༡༢པའི་ནང་ཡུ་རོབ་མཐུན་ཚོགས་དང་རྒྱ་ནག་གི་འབྲེལ་བའི་སྐོར་སྙན་ཐོ་ཞིག་བཏོན་ཡོད་པ་དེར་བོད་ནང་ཆོས་དད་རང་དབང་མེད་པ་དང༌།འགྲུལ་བཞུད་ལ་དམ་བསྒྲགས་སོགས་ཡོད་པར་བརྟེན་ཐུགས་འཚབ་ཡོད་སྐོར་གསལ་བཀོད་གནང་ཡོད།དེས་ན་བོད་མི་རྣམས་ནི་སྲུང་སྐྱོབ་བྲལ་ཏེ་འཇིགས་སྣང་འོག་འཚོ་གནས་བྱེད་བཞིན་ཡོད།